MT Il-Ġurnal Uffiċjali ta’ l-Unjoni Ewropea C 308/23

Pubblikazzjoni ta' applikazzjoni skond l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini tal-prodotti agrikoli u l-oġġetti ta' l-ikel

(2007/C 308/09)

Din il-pubblikazzjoni tikkonferixxi d-dritt għal oġġezzjoni għall-applikazzjoni skond l-Artikolu 7 tar-Regolament tal-Kunsill (KE) Nru 510/2006. Id-dikjarazzjonijiet ta' oġġezzjoni għandhom jaslu l-Kummissjoni fi żmien sitt xhur mid-data ta' din il-pubblikazzjoni.

SINTEŻI

REGOLAMENT TAL-KUNSILL (KE) Nru 510/2006

“PRESUNTO DE CAMPO MAIOR E ELVAS” jew “PALETA DE CAMPO MAIOR E ELVAS”

Nru tal-KE: PT/PGI/005/0438/24.11.2004

DPO ( ) IĠP ( X )

Din is-sinteżi tagħti l-elementi ewlenin ta' l-ispeċifikazzjoni tal-prodott b'għan informattiv biss.

1. Dipartiment responsabbli fl-Istat Membru:

Isem: Gabinete de Planeamento e Políticas Indirizz: Rua Padre António Vieira, n.o 1, 8o P-1099-073 Lisboa Tel.: (351) 213 81 93 00 Faks: (351) 213 87 66 35 Posta elettronika: gppaa@gppaa.min-agricultura.pt

2. Grupp:

Isem: ACPA — Associação de Criadores de Porco Alentejano Indirizz: Rua Armação de Pêra, n.o 7 P-7670-259 Ourique Tel.: (351) 286 51 80 30 Faks: (351) 286 51 80 37 Posta elettronika: acpaourique@mail.telepac.pt Kompożizzjoni: Produtturi/proċessuri ( X ) Oħrajn ( )

3. Tip ta' prodott:

Klassi 1.2: Prodotti magħmulin mil-laħam (imsaħħnin, immelħin, affumikati, eċċ.)

4. Speċifikazzjoni:

(sinteżi tar-rekwiżiti skond l-Artikolu 4(2) tar-Regolament (KE) Nru 510/2006):

4.1. Isem: “Presunto de Campo Maior e Elvas” jew “Paleta de Campo Maior e Elvas”

4.2. Deskrizzjoni: Presuntos u paletas miksubin, rispettivament, mill-koxox u mill-ispallejn ta' qżieqeż (għajr tat-tgħammir) tar-razza Alentejana, imniżżlin fir-reġistru tal-bhejjem Portugiż taħt is-Sezzjoni tar-Razza Alentejana, imrobbija b'mod speċifiku u maqtulin meta jkollhom bejn 12 u 24 xahar. Il-proċessi ta' timliħ, ta' tnixxif (wara t-timliħ), maturazzjoni, preżervazzjoni, qtugħ u ppakkjar huma ggvernati b'regoli definiti tajjeb.

Il-presuntos jkunu magħmulin mill-koxox ta' wara maqsuma mas-sinfiżi iskjopubika, filwaqt li l-paletas jkunu magħmulin mill-koxox ta' quddiem. Il-presunto u l-paleta huma ddefiniti skond l-anatomija u l-muskoli, għax il-muskolatura tkun mdawra bix-xaħam. Forma u dehra ta' barra: il-presunto jkun twil u rqiq, bit-tarf dejjaq jew bil-ponta, u bis-sieq u l-ġilda ta' barra għadhom imwaħħlin; il-paleta tkun tonda, bil-ponta, bis-sieq u l-ġilda ta' barra għadhom imwaħħlin. Piż: 'il fuq minn 5 kg fil-każ tal-presunto; 'il fuq minn 3,5 kg fil-każ tal-paleta. Meta jinqata', il-laħam ikollu dehra ħamra, żejtnija, tleqq, għandha mill-irħam, u jkun imtarraż b'xaħam intramuskulari. Il-konsistenza tkun ratba u mhux fibruża ħafna. Ix-xaħam ileqq, ikun abjad lewn il-perla, u jkollu togħma tajba. It-togħma tkun ftit mielħa, pjaċevoli u li tibqa' fil-ħalq, b'aroma “montanheira” tajba (jiġifieri li tfakkar fl-imsaġar tal-ballut). Il-prodotti jintgħażlu faċilment mill-Presuntos do Alentejo għax ikunu itwal, aktar irqaq, aktar melħin u aktar skuri.

4.3. Żona ġeografika: Iż-żona ġeografika tal-produzzjoni tal-materja prima (jiġifieri fejn il-bhejjem jitwieldu, jitrabbew, jissemmnu u jinqatlu, fejn jinqasmu l-karkassi u fejn jinkisbu l-koxox u s-saqajn) hija ddefinita b'mod naturali, permezz tal-“montado”, il-preżenza ta' azjendi agrikoli kapaċi jwettqu tip ta' trobbija montanheira u r-regoli li jiggvernaw il-qatla, il-qsim u l-ksib ta' koxox u spallejn tal-qżieqeż Alentejana. Iż-żona tinkludi l-muniċipalitajiet u l-parroċċi li ġejjin: Abrantes, Alandroal, Alcácer do Sal (għajr il-parroċċa ta' Santa Maria do Castelo), Alcoutim, Aljezur (parroċċi ta' Odeceixe, Bordeira, Rogil u Aljezur), Aljustrel, Almodôvar, Alter do Chão, Alvito, Arraiolos, Arronches, Avis, Barrancos, Beja, Borba, Campo Maior, Castelo Branco, Castelo de Vide, Castro Marim (parroċċi ta' Odeleite u Azinhal), Castro Verde, Chamusca, Coruche, Crato, Cuba, Elvas (għajr il-parroċċa ta' Caia e S. Pedro), Estremoz, Évora, Ferreira do Alentejo, Fronteira, Gavião, Grândola (għajr il-parroċċa ta' Melides), Idanha-a-Nova, Lagos (parroċċa ta' Bensafrim), Loulé (parroċċi ta' Ameixial, Salir, Alte, Benafim u Querença), Marvão, Mértola, Monchique (parroċċi ta' Monchique, Marmelete u Alferce), Monforte, Montemor-o-Novo, Mora, Moura, Mourão, Nisa, Odemira (għajr il-parroċċi ta' Vila Nova de Mil Fontes u S. Teotónio), Ourique, Penamacor, Ponte de Sôr, Portalegre, Portel, Redondo, Reguengos de Monsaraz, Sabugal, Santiago do Cacém (għajr il-parroċċa ta' Santo André), Sardoal, São Brás de Alportel, Serpa, Sines, Silves (parroċċi ta' S. Marcos, S. Bartolomeu de Messines u Silves), Sousel, Tavira, (parroċċa ta' Cachopo), Vendas Novas, Viana do Alentejo, Vidigueira, Vila Velha de Ródão u Vila Viçosa.

Iż-żona ġeografika fejn isir l-ipproċessar (il-produzzjoni, il-qtugħ, il-qtugħ f'fetet u l-ippakkjar) hija definita b'mod naturali, limitata għall-muniċipalitajiet ta' Campo Maior u Elvas, għax dawn għandhom mikroklima sostanzjalment differenti mill-bqija ta' l-Alentejo, fis-sens li hija aktar kontinentali (bi sjuf sħan u xotti ħafna, u xtiewi kesħin u xotti ħafna). Dan inevitabbilment iwassal għal differenzi sinifikanti fil-mod kif il-laħam jiġi ppreparat, jitmellaħ u jimmatura. Dawn id-differenzi, min-naħa tagħhom, iġibu magħhom alterazzjonijiet apprezzabbli fil-karatteristiċi organolettiċi tal-prodott aħħari. Il-presuntos u l-paletas huma itwal u aktar irqaq, aktar skuri, u meta jinqatgħu, ikollhom konsistenza inqas tarja u mmerqa, b'togħma inqas delikata u kemmxejn mielħa u b'aroma inqas ħelwa, aktar morra u persistenti.

4.4. Prova ta' l-oriġini: Il-qżieqeż tar-razza Alentejana għandhom jitwieldu u jitrabbew f'azjendi rreġistrati soġġetti għall-kontroll. Malli jitwieldu, il-bhejjem jinkitbu fir-reġistru korrispondenti. Il-qatla, il-qsim, l-ipproċessar, il-qtugħ u l-ippakkjar jistgħu jsiru biss f'istallazzjonijiet li jkunu approvati għal dan il-għan mill-organu ta' spezzjoni, li jinsabu fiż-żona ġeografika msemmija u li jkunu soġġetti għall-kontroll. L-approvazzjoni hija soġġetta għal verifika minn qabel tal-kundizzjonijiet li fihom isiru l-produzzjoni u l-ipproċessar, partikolarment f'dak li jirrigwarda l-oriġini tal-materja prima użata u kif din tiġi pproċessata, maqsuma, maqtugħa f'fetet u ppakkjata, kif ukoll il-karatteristiċi tal-prodott aħħari. Jeżistu regoli u speċifikazzjonijiet ta' kontroll li japplikaw għall-katina kollha tal-produzzjoni u għal kull min huwa involut.

Permezz ta' sistema komprensiva ta' traċċabbiltà implimentata mill-produtturi nfushom, il-katina kollha tal-produzzjoni tista' tiġi mmonitorjata, mill-materja prima sal-prodott aħħari (“mill-montado sal-mejda”). Barra minn hekk, abbażi tan-numru fuq il-marka taċ-ċertifikazzjoni mal-prieżet sħaħ jew mal-pakketti ta' laħam maqtugħ f'fetet, din is-sistema tippermetti li jiġi identifikat in-numru tat-tikketta tal-widnejn tal-bhejjem.

Fi tmiem il-proċess tal-produzzjoni, jistgħu juru l-marka taċ-ċertifikazzjoni, il-logo u l-isem Presunto de Campo Maior e Elvas – IGP jew Paleta de Campo Maior e Elvas – IGP biss dawk il-prodotti li jissodisfaw l-ispeċifikazzjonijiet kollha u li jkunu għaddew mill-kontrolli xierqa ddokumentati, inklużi testijiet tal-laboratorju u s-sottomissjoni għal bord ta' dewwieqa.

4.5. Metodu ta' produzzjoni: Il-qżieqeż tar-razza Alentejana jitrabbew f'kundizzjonijiet estensivi u semi-estensivi, l-aktar fil-miftuħ, f'żoni li jkollhom talanqas 40 ilċi (Quercus ilex) jew balluta ibrida ta' Spanja (Quercus hispanica) f'kull ettaru, u densità massima ta' qażquż wieħed f'kull ettaru ta' montado. Il-bhejjem jitrabbew l-aktar b'mod estensiv, u jingħalfu bi fdal u prodotti sekondarji taċ-ċereali, ħaxix, legumi (eż. piżelli u ġulbien), u saħansitra mammiferi żgħar u għasafar, bajd, rettili, molluski, dud, eċċ., kif inhu tipiku ta' l-annimali omnivori. Il-bhejjem jista' jingħatalhom għalf supplimentari li ġej minn barra r-reġjun (sa 30 % tad-dieta tagħhom) biss meta jkun hemm nuqqas ta' alimentazzjoni fl-għelieqi. Il-bhejjem għandhom jgħaddu dejjem minn fażi ta' tismin, li fiha jqattgħu bejn 60 u 90 jum taħt sistema montanhiera (jiġifieri li jingħalfu b'ġandar u prodotti oħrajn tal-montado) u għandhom jismnu b'talanqas 3 arrobas (45 kg) b'dan il-mod. Il-qżieqeż jinqatlu f'età ta' bejn 12 u 24 xahar, u l-piż minimu ta' kull karkassa huwa 90 kg. Il-koxox u l-ispallejn jiġu mmarkati individwalment permezz ta' tikketta nnumerata. Il-koxox u l-ispallejn għandu jkollhom piż minimu ta' 7,5 kg u 5 kg rispettivament, u s-sieq għandha tibqa' mwaħħla. Skond il-piż tal-koxox u ta' l-ispallejn, ix-xaħam ta' taħt il-ġilda jista' jintraqam. L-ipproċessar tal-koxox u tas-saqajn, ibbażat fuq metodi lokali awtentiċi u kostanti li jitnisslu mill-għarfien u l-esperjenza tal-popolazzjoni tar-reġjun, jinkludi dawn il-fażijiet li ġejjin: il-qtugħ, it-timliħ, it-taħsil u t-tlaħliħ, it-tnixxif (wara t-timliħ), il-maturazzjoni u l-preżervazzjoni. Huwa matul dan il-proċess li l-presuntos u l-paletas jiksbu bil-ftit il-ftit id-dehra, il-lewn, l-aroma u l-konsistenza li jagħmluhom uniċi u speċjali.

Il-Presuntos jew il-Paletas de Campo Maior e Elvas jistgħu jiġu kkummerċjalizzati sħaħ, f'biċċiet jew f'fetet, bl-għadam jew mingħajru. Il-qsim, il-qtugħ f'fetet u t-tneħħija ta' l-għadam jistgħu jsiru biss f'istallazzjoniet li jinsabu fiż-żona ġeografika tal-produzzjoni, minħabba l-għarfien speċjali marbut ma' dawn l-operazzjonijiet, u jirrigwarda partikularment il-forma, l-aromi delikati u t-togħmiet komplessi ta' kull biċċa. Qabel ma biċċa tintgħażel għall-qtugħ, l-aħjar waqt għall-maturazzjoni jiġi ddeterminat minn speċjalisti tar-reġjun, u dewwieqa kkwalifikati u mħarrġa jwettqu analiżi organolettika bir-reqqa tal-prodott, anki biex jaraw jekk huwiex xieraq għall-qtugħ. Biex jitkattar ir-rendiment minn kull biċċa, il-qtugħ għandu jsir minn speċjalisti mħarrġa ħafna, li permezz ta' qtugħ espert jistgħu jagħmlu użu mit-tessut muskolari kollu u jipproduċu fetet irqaq ħafna li joħorġu l-potenzjal kollu organolettiku tal-prodott. Ix-xaħam ta' dawn il-biċċiet, li għandu t-togħma, l-aroma, il-lewn u l-leqqaġni speċifiċi tiegħu, jitherra faċilment meta jiġi espost għall-arja jew għal temperaturi għoljin. Din is-sensiela ta' fatturi tiddetermina li l-proċess deskritt hawn fuq għandu jsir f'istallazzjonijiet li jkunu xierqa f'dak li jirrigwarda l-mikrobijoloġija, it-temperatura u l-umdità, bil-għan li l-prodott ma jitlifx mit-togħma delikata tiegħu, kif ukoll biex il-prodott ikun jista' jiġi ppakkjat malajr u b'hekk jiġi evitat li jkun espost wisq għall-arja. Ta' min iżid li din il-ħidma kollha hija segwita minn testi organolettiċi paralleli, imwettqa minn persunal speċifikament imħarreġ, bil-għan li l-prodott ikun totalment traċċabbli, li l-prodott ma jintlaqatx ħażin (speċjalment f'termini sensorjali), li l-konsumatur ma jiġix imqarraq u jingħatalu prodott li huwa ġenwin u li jkun ġie prodott fir-reġjun ta' l-oriġini tiegħu, u li l-kontrolli jsiru matul il-katina tal-produzzjoni kollha kemm hi.

4.6. Rabta: Il-Presuntos u l-Paletas de Campo Maior e Elvas jiġu prodotti f'reġjun b'ħamrija fqira u bi klima sħuna u niexfa ferm fis-sajf u kiesħa u niexfa fix-xitwa. Il-flora li tiflaħ tirreżisti f'dawn il-kundizzjonijiet u li minnha jista' jinkiseb rendiment ekonomiku huwa l-montado u l-veġetazzjoni marbuta miegħu. Il-ħanżir Alentejana huwa l-aktar annimal li jisfrutta dawn il-kundizzjonijiet naturali, għax jista' jitrabba fil-miftuħ u jingħalef l-aktar bil-prodotti naturali tipiċi ta' dan l-ambjent (ħaxix, ġandar, ċereali, legumi u annimali żgħar), taħt sistema speċifika magħrufa bħala “montanheira”.

Din ix-xorta ta' trobbija u ta' għalf lil-laħam jagħtih karatteristiċi speċjali, kemm f'termini tal-muskoli kif ukoll tax-xaħam.

Il-kundizzjonijiet klimatiċi partikulari ta' Campo Maior u Elvas wasslu għall-iżvilupp ta' għarfien u esperjenza speċifiċi li, peress illi l-laħam jitħalla jinxef b'mod naturali, u mingħajr ma jintuża d-duħħan jew kwalunkwe aġent estern ieħor għajr il-melħ, jirriżulta f'għadd ta' differenzi, li jirrigwardaw partikolarment:

il-livell u l-forma tal-qtugħ tal-laħam,

it-tul tal-proċess tat-timliħ,

it-tul tad-diversi fażijiet tekniċi ta' l-ipproċessar.

Għal dawn ir-raġunijiet kollha, il-presuntos u l-paletas ta' Campo Maior u Elvas huma itwal u aktar irqaq, aktar skuri, u meta jinqatgħu, ikollhom konsistenza inqas tarja u mmerqa, b'togħma inqas delikata u kemmxejn mielħa, u b'aroma inqas sottili u delikata.

Dawn il-prodotti jirriflettu l-kundizzjonijiet klimatiċi ta' Elvas u Campo Maior, muniċipalitajiet li jinsabu 'l bogħod mill-baħar u huma aktar 'kontinentali'. B'hekk, il-prodotti huma itwal, aktar irqaq, aktar melħin u aktar skuri mill-prodotti aktar ħelwin tax-xagħriet ta' l-Alentejana.

Ir-rabta bejn il-prodott u r-reġjun tissejjes fuq il-fatturi li ġejjin:

Rabta storika: Jeżistu għadd ta' referenzi għar-rwol u l-importanza tal-prodotti tal-majjal fid-dieta lokali, b'uħud minnhom imorru lura sa ħafna sekli qabel Kristu. Aktar qrib l-era tagħna, f'dawn l-aħħar erba' mitt sena saret taqbida twila bejn it-tkabbir ta' għelejjel u t-trobbija tal-bhejjem, minħabba l-effetti negattivi tat-trobbija tal-qżieqeż fuq l-art agrikola, minn naħa, u r-rwol ta' min irabbi l-qżieqeż fl-alimentazzjoni tal-poplu min-naħa l-oħra. Tista' tgħid il-muniċipalitajiet kollha ta' l-Alentejo ta' Fuq f'xi mument talbu lir-re jew lill-parlament li jħarsu s-settur tagħhom. Per eżempju, f'Elvas u f'Arronches, tant kien hemm qżieqeż fit-toroq tal-belt li r-re ħareġ digriet biex il-qżieqeż jibqgħu barra mill-ħitan tal-bliet. B'konsegwenza ta' dan, billi ħafna familji ma setgħux jibqgħu jrabbu l-qżieqeż (li dak iż-żmien kienu riżors fondamentali), il-petizzjonijiet li rċieva r-re kien tant numerużi u tant f'saħħithom li kellu jikkmanda li l-poplu “jagħmel bħal qabel”. F'ċerti każijiet, dawk li ffirmaw il-petizzjonijiet bdew jilmentaw li n-nuqqas ta' qżieqeż kien ifisser miżerja għal min hu fqir. Campo Maior sar territorju Portugiż meta ġie ffirmat it-Trattat ta' Alcanises fis-seklu 13, waqt ir-renju tar-re Dinis. Elvas, li jingħad li twaqqfet mir-Rumani, ġiet ikkonkwistata minn idejn il-Mori fl-1166, u fl-1229 saret parti mill-Portugall. Kemm Campo Maior kif ukoll Elvas jinsabu f'żona ta' fruntiera, fejn l-influwenza Spanjola tispikka sew, u dan huwa evidenti fid-differenzi fil-mod kif il-Presuntos u l-Paletos jiġu prodotti meta mqabbel ma' dak tal-bqija ta' l-Alentejo.

Il-ħamrija u l-klima: Il-boskijiet skarsi tal-ballut u l-veġetazzjoni tal-montado jipprovdu tip ta' flora li tiflaħ tirsisti fil-kundizzjonijiet lokali, b'ħamrija fqira u klima sħuna u niexfa ferm. Min-naħa tagħhom, Campo Maior u Elvas għandhom mikroklima speċifika, bi preċipitazzjoni annwali baxxa ħafna (617 mm), livell għoli ħafna ta' xemx (2 979 siegħa), u temperaturi li faċilment jilħqu 33-34 °C fis-sajf iżda jistgħu jinżlu sa 4-5 °C fix-xitwa. Dawn il-kundizzjonijiet kontinentali huwa perfetti għat-tnixxif naturali tal-presuntos u tal-paletas.

Rabta umana: Għadd ta' tradizzjonijiet huma marbutin mal-konsum ta' dawn il-prodotti, li qatt ma jiġu ppreżentati msajrin bil-lest. F'Campo Maior u Elvas, hija drawwa li l-presunto u l-paleta jinqatgħu bl-idejn f'fetet irqaq ħafna u jittieklu flimkien ma' nbid tajjeb tar-reġjun, tard waranofsinhar jew bħala teftifa qabel ikla fit-tard. Fi żminijiet oħra, il-Presunto jew il-Paleta de Campo Maior e Elvas kienu jkunu sserviti biss f'festi jew bħala rigal lil mistednin importanti.

4.7. Organu ta' spezzjoni:

Isem: Agricert — Certificação de Produtos Alimentares, Lda Indirizz: Av. de Badajoz, n.o 3 P-7350-903 Elvas Tel.: (351) 268 62 50 26 Faks: (351) 268 62 65 46 Posta elettronika: agricert@agricert.pt

Agricert ġiet rikonoxxuta konformi mar-rekwiżiti ta' l-istandard 45011:2001.

4.8. Tikkettar: Għandhom jidhru fuq it-tikketta dawn li ġejjin: “Presunto de Campo Maior e Elvas — IGP” jew “Paleta de Campo Maior e Elvas — IGP” flimkien mal-logo Komunitarju korrispondenti. It-tikkettar għandu jkun fih ukoll il-marka taċ-ċertifikazzjoni, isem il-prodott u l-indikazzjoni tiegħu, isem l-organu ta' spezzjoni u n-numru tas-serje (kodiċi numeriku jew alfanumeriku li jiggarantixxi t-traċċabbiltà tal-prodott). Fuq il-ġilda ta' barra tal-Presunto de Campo Maior e Elvas u tal-Paleta de Campo Maior e Elvas għandha tkun mikwija bl-aħmar il-pittogramma li ġejja: